Kommissionens forordning (EF) nr. 2212/2001

af 15. november 2001

om fastsættelse af en procentsats for godkendelse af kontrakter om frivillig destillation af bordvin og suspendering af meddelelse af nye kontrakter om frivillig destillation af bordvin

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Kommissionens forordning (EF) nr. 1623/2000 af 25. juli 2000 om gennemførelsesbestemmelser til Rådets forordning (EF) nr. 1493/1999 om den fælles markedsordning for vin for så vidt angår markedsmekanismer(1), senest ændret ved forordning (EF) nr. 2047/2001(2), særlig artikel 63, stk. 6, og

ud fra følgende betragtninger:

(1) I artikel 63 i forordning (EF) nr. 1623/2000 fastsættes gennemførelsesbestemmelser til ordningen for destillation af de vine, der er nævnt i artikel 29 i Rådets forordning (EF) nr. 1493/1999(3), senest ændret ved forordning (EF) nr. 2826/2000(4). Det drejer sig om subventioneret og frivillig destillation, der har til formål at støtte vinmarkedet og fremme fortsat forsyning af konsumalkoholsektoren, som traditionelt anvender denne form for alkohol. Derfor indgår vinproducenterne og destillationsvirksomhederne kontrakter, som medlemsstaterne to gange om måneden meddeler Kommissionen.

(2) I stk. 6 i ovennævnte artikel defineres betingelserne for, hvordan Kommissionen griber ind i forbindelse med godkendelsen af kontrakterne ved at fastsætte en procentsats for godkendelse af kontrakter om destillation og/eller suspendere meddelelsen af nye kontrakter. Dette finder sted, hvis der er sket overskridelse eller er risiko for overskridelse af de disponible budgetmidler og af afsætningsmulighederne for konsumalkohol.

(3) For produktionsåret 2001/2002 har Kommissionen af hensyn til konsumalkoholsektorens afsætningsmuligheder og budgettet fastsat en kvantitativ grænse for en første tranche af kontrakter for 7 mio. hl bordvin. På grundlag af de mængder vin, for hvilke der ifølge medlemsstaternes meddelelser pr. 5. november 2001 er indgået kontrakter, kan Kommissionen konstatere, at denne grænse er overskredet. Der er derfor nødvendigt at fastsætte en procentsats for godkendelse af meddelte mængder til destillation og suspendere meddelelsen af nye kontrakter indtil den næste destillationsperiode, hvis begyndelsesdato afhænger af alkoholmarkedets udvikling og de budgetmæssige muligheder -

UDSTEDT FØLGENDE FORORDNING:

Artikel 1

1. Højst 49,2 % af de mængder vin, for hvilke der er indgået kontrakter som meddelt Kommissionen den 5. november 2001 efter artikel 63, stk. 4, i forordning (EF) nr. 1623/2000, godkendes.

2. Meddelelse til Kommissionen af nye kontrakter efter artikel 63, stk. 4, i forordning (EF) nr. 1623/2000 suspenderes indtil den næste destillationsperiode.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 15. november 2001.

På Kommissionens vegne

Franz Fischler

Medlem af Kommissionen

(1) EFT L 194 af 31.7.2000, s. 45.

(2) EFT L 276 af 19.10.2001, s. 15.

(3) EFT L 179 af 14.7.1999, s. 1.

(4) EFT L 328 af 23.12.2000, s. 2.